Det går unna på 1-2-3. Nå skal resten av samtalen dreie seg om spiller nummer 14 hos Strømsgodset. Real Madrid vil prate om Iver Fossum.

Det er som David Nielsen sa i slutten av august. «Det ingen får med seg er at nøyaktig de samme klubbene som er her for å se på Martin, reiser hjem med Iver på blokka i tillegg.»

Real Madrid har naturligvis sett Martin Ødegaard i aksjon et vell av ganger. I flere av disse kampene har Iver Fossum imponert. Det var señor Sanchez rask med å påpeke under mandagens møte. Real Madrid er nysgjerrig på 18-åringen fra Klokkarstua – uten at det nødvendigvis betyr at de kommer til å kjøpe ham også.

Men det faktum at selveste Real Madrid har lagt merke til flere spillere hos SIF sier alt om hvilken status klubben har fått ute i Fotball-Europa. Talentfabrikken fra Drammen er blitt verdenskjent.

Det gjør noe med den internasjonale anseelsen når klubben har en av klodens mest ettertraktede tenåringer i sine rekker. Når de i tillegg selger ham til verdens største klubb, da skjer det noe. Midt oppe i alt dette har tidligere Godset-gutt Bersant Celina debutert for A-laget til Manchester City denne uken. Det druknet i alt oppstyret rundt Martin Ødegaard, men er faktisk en helt vanvittig prestasjon – det også.

LES OGSÅ: Ødegaard får trolig favorittnummeret i Champions League

Eventyrhistorie

Onsdag kveld fikk 17-åringen fra Fjell de siste 14 minuttene for City i en treningskamp mot Hamburger SV i Abu Dhabi. Han byttet med spissen Edin Dzeko. Bersant forlot Godset og Drammen for to år siden. Han prøvde lykken, lever nå ut drømmen og er i ferd med å bli en eventyrhistorie – akkurat som Martin. Manchester City er ikke kjent for å være rause med å gi spilletid til unge spillere. Men Bersant er unntaket. Fordi han fortjener det. Og fordi han har ofret mye på veien.

Den ene er fra Bragernesåsen. Den andre fra Fjell. Bakgrunnen er vidt forskjellig. Men Martin Ødegaard og Bersant Celina spiller nå i to av de rikeste og mektigste klubbene i Europa. Det bør være til inspirasjon for alle de unge håpefulle i distriktet.

Mye har skjedd siden Godset var en underskuddsbedrift som satset på gamlinger og levde fra kamp til kamp. Historien om ungdomsrevolusjonen er fortalt før. Vi tar ikke hele den igjen. Det interessante er hvordan Godset har vokst som klubb gjennom salg av unge spillere.

Nøkkelen har vært å skape en aksept for at de beste spillerne skal eksporteres ut av landet – og ikke til andre norske klubber.

For to-tre år siden ville disse spillerne til Rosenborg. Men Godset nektet. Jostein Flo kranglet med agentene. Nå er det ikke lenger en diskusjon. Nå vet unge spillere at de kan bli landslagsspillere i SIF. At de kan gå direkte til store utenlandske klubber. Der ligger også de store pengene. For både klubb og spillere.

LES OGSÅ: Gerrard tror Real Madrid passer Ødegaard

Har solgt for 100 millioner

Siden 2010 har SIF solgt for bortimot 100 millioner kroner. Noen av spillerne har vært egenproduserte. Andre er hentet inn som lovende talenter, og utviklet til å bli toppspillere. Det første store salget var Marcus Pedersen til Vitesse Arnhem. Men det som vakte mest oppsikt var Anders Konradsen til den franske toppklubben Rennes i januar 2013.

Det var på mange måter Godsets gjennombrudd på overgangsmarkedet.

Agent Tore Pedersen sto bak salget, og han har i etterkant formidlet alle store overganger fra Godset. Stefan Johansen til Celtic. Ronny Deila til Celtic. Og nå selve kronjuvelen – Martin Ødegaard til Real Madrid. Tore Pedersen har bygd seg opp en sterk posisjon som agent både nasjonalt og internasjonalt, og han har stor tillit til det arbeidet som gjøres i Godset.

Hvert år selges en av de beste spillerne til Godset. Det betyr at en ny får sjansen. Pengene reinvesteres i utvikling av nye talenter. Slik er forretningsmodellen.

Godset bruker cirka åtte millioner kroner i året på utviklingsarbeid. Målet er bruke enda mer – på sikt. I fjor gjorde klubben et tungt løft med investering i Talentgården, men det er fremdeles store utfordringer på anleggssiden. I Godset er det en såkalt blå tråd med tiltak for spillere helt ned i 8-årsalder. Det er fotballfritidsordning og flere akademier. Nye talenter skal klekkes ut, og stadig dyktigere trenerkrefter hentes inn. Men det er ikke nok baner å trene på.

LES OGSÅ: – Det er en drøm som går i oppfyllelse

Fantastisk treningskultur

På Gulskogen er det skapt en fantastisk treningskultur blant talentene. Martin Ødegaard har vært en del av denne kulturen. Han har sågar vært en stor inspirasjon. Klubben legger til rette for alle som vil trene mest mulig – også uorganisert. Spillerne kan bare ringe et nummer – og så blir de låst inn på klubbhuset.

Da er det bare å hente ballnettet og trene. Eller kjøre en økt i styrkerommet. All denne aktiviteten – både organisert og uorganisert – kan økes med flere baner. Det er slik Martin Ødegaard ble god. Han trente mye og med kvalitet. Så hvis noen lurer på hva Martin-pengene skal brukes til, er det nok noen i utviklingsavdelingen som har et veldig godt forslag.

Fremtiden til SIF er lys. Iver Fossum er på radaren til flere enn Real Madrid. Fortsetter 18-åringen utviklingen blir han den neste store eksporten. Kanskje allerede til sommeren. Proffklubbenes øyne er rettet mot Drammen. På spillere som Fossum, Ovenstad og Wikheim.

Om noen år heter heltene kanskje Jørgen Oland, Henrik Bredeli, Abdul-Basit Agouda og Loti Celina. Det gror godt i talentfabrikken fra Drammen.

LES OGSÅ: – Det er uvirkelig